1. ------IND- 2020 0468 F-- SK- ------ 20200729 --- --- PROJET

|  |
| --- |
| **FRANCÚZSKA REPUBLIKA** |
|  |  |  |
| Ministerka pre ekologickú transformáciu a minister hospodárstva a financií |
|  |  |  |
|  |  |  |

**Vyhláška č. 2020-xxx z xx xxx 2020
o indexe opraviteľnosti elektrických a elektronických zariadení**

NOR:

***Dotknutá verejnosť:*** *výrobcovia, dovozcovia, distribútori alebo iní obchodníci uvádzajúci elektrické a elektronické zariadenia na trh a predajcovia týchto zariadení, ako aj tí, ktorí používajú webové sídlo, platformu alebo iný online distribučný kanál v rámci ich obchodnej činnosti vo Francúzsku.*

***Predmet:*** *podmienky uplatňovania indexu opraviteľnosti vymedzeného v článku L 541-9-2 zákonníka o životnom prostredí*

***Nadobudnutie účinnosti:*** *tento text nadobudne účinnosť 1. januára 2021.*

***Upozornenie:*** *touto vyhláškou sa vymedzujú podmienky uplatňovania článku L 541-9-2 zákonníka o životnom prostredí, v ktorom sa ustanovuje zavádzanie indexu opraviteľnosti pre určité kategórie elektrických a elektronických zariadení. Stanovujú sa v nej najmä kritériá a metóda výpočtu použité na stanovenie tohto indexu. Výrobcovia a dovozcovia príslušných zariadení bezplatne oznamujú distribútorom a všetkým osobám, ktoré o to požiadajú, index opraviteľnosti a jeho výpočtové parametre. Distribútori, vrátane distribútorov predaja na diaľku, bezplatne informujú spotrebiteľa o indexe opraviteľnosti príslušného zariadenia v momente kúpy, a to označením, štítkom, zobrazením alebo akýmkoľvek iným vhodným postupom.*

***Referenčné texty:*** *táto vyhláška je dostupná na webovom sídle Légifrance (*[*http://www.legifrance.gouv.fr*](http://www.legifrance.gouv.fr/)*).]*

**Predseda vlády,**

na základe správy ministerky pre ekologickú transformáciu a ministra hospodárstva a financií,

so zreteľom na zmenenú smernicu Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc,

so zreteľom na smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti,

so zreteľom na spotrebiteľský zákonník, najmä na jeho úvodný článok v znení, ktoré vyplýva zo zákona č. 2017-203 z 21. februára 2017, ktorým sa schvaľujú uznesenia č. 2016-301 zo 14. marca 2016 a č. 2016-351 z 25. marca 2016,

so zreteľom na zákonník o životnom prostredí, najmä jeho článok 541-9-2 v znení, ktoré vyplýva z článku 16 zákona č. 2020-105 z 10. februára 2020 o boji proti odpadu a o obehovom hospodárstve,

so zreteľom na oznámenie č. XXXX/XXXX/X adresované Európskej komisii v súlade so smernicou (EÚ) 2015/1535,

s vyrozumením Štátnej rady (odbor verejných prác),

**vydáva túto vyhlášku:**

**Článok 1**

Do hlavy IV knihy V normatívnej časti zákonníka o životnom prostredí sa vkladá kapitola IV a oddiel 1 s týmto znením:

„Kapitola IV

Informácie pre verejnosť o výrobkoch, ktoré vytvárajú odpad

Oddiel 1

Zobrazenie indexu opraviteľnosti

Článok R 544-1. – Index opraviteľnosti pre elektrické alebo elektronické zariadenia vymedzené v článku L. 541-9-2 zákonníka o životnom prostredí spočíva v udelení bodového hodnotenia od 1 do 10, ktoré má byť oznámené spotrebiteľom v momente kúpy nového zariadenia.

Tento index sa vzťahuje na každý model tohto zariadenia.

Čl. R 544-2. – Na účely tejto vyhlášky sa vymedzujú tieto pojmy:

1. „sprístupňovanie na trhu“: v rámci obchodnej činnosti akékoľvek dodanie elektrických alebo elektronických zariadení určených na distribúciu alebo použitie na vnútroštátnom trhu, a to za úhradu alebo bezplatne;

2. „uvedenie na trh“: prvé sprístupnenie elektrického alebo elektronického výrobku na vnútroštátnom trhu;

3. „výrobca“: fyzická alebo právnická osoba, ktorá vyrába elektrické alebo elektronické zariadenie, alebo ktorá si dala takýto výrobok navrhnúť a ktorá uvádza tento výrobok na trh pod svojím menom alebo svojou ochrannou známkou;

4. „ dovozca “: každá fyzická alebo právnická osoba, ktorá uvádza elektrické alebo elektronické zariadenie z členských štátov Európskej únie alebo z tretích krajín na vnútroštátny trh;

5. „ distribútor “: každá fyzická alebo právnická osoba, ktorá je súčasťou dodávateľského reťazca, iná ako výrobca alebo dovozca, ktorá ponúka elektrické alebo elektronické zariadenie na predaj na vnútroštátnom trhu;

6. „predajca“: každá fyzická alebo právnická osoba, ktorá v rámci obchodnej činnosti sprístupňuje elektrické alebo elektronické zariadenia na trhu, a to ich predajom vrátane predaja na diaľku;

7. „predaj na diaľku “: zmluva uzatvorená na diaľku medzi profesionálnym predajcom a spotrebiteľom v rámci systému organizovaného predaja bez súčasnej fyzickej prítomnosti predajcu a spotrebiteľa, a to výhradne pomocou jedného alebo viacerých techník diaľkovej komunikácie až do uzavretia zmluvy;

8. „model“: verzia zariadenia, ktorého všetky jednotky majú rovnaké technické vlastnosti relevantné na účely výpočtu indexu opraviteľnosti.

Článok 544-3. –

I. – Výrobcovia alebo dovozcovia stanovia pre elektrické alebo elektronické zariadenia, ktoré uvádzajú na trh, index opraviteľnosti, ako aj parametre, ktoré umožnili jeho stanovenie v súlade s podmienkami stanovenými vo výnose.

II.- Výrobcovia a dovozcovia oznamujú distribútorom alebo predajcom bezplatne alebo v dematerializovanej podobe v čase zaradenia do zoznamu a pri dodaní elektrických a elektronických zariadení pre každý model zariadenia uvedeného na trh:

a) index opraviteľnosti podľa metód a značenia ustanovených vo výnose,

b) parametre použité na stanovenie indexu opraviteľnosti podľa formátu stanoveného vo výnose.

III. Aby sa predišlo zámene s predajcom, distribútor bezplatne oznamuje predávajúcemu index a parametre jeho výpočtu v čase zaradenia do zoznamu a pri dodaní elektrických a elektronických zariadení za rovnakých podmienok uvedených v písm. a) a b).

IV. – Index sa okrem toho môže pripevniť priamo na každú jednotku modelu alebo na jeho obal prostredníctvom štítku alebo značenia, a to pri rešpektovaní označenia stanoveného vo výnose.

V. – Výrobcovia a dovozcovia do 15 dní bezplatne oznamujú informácie uvedené v bode 2 každej osobe, ktorá o ne požiada, a to najmenej dva roky po uvedení poslednej jednotky modelu zariadenia na trh.

„Článok 544-4. –

I. – Ak sa elektrické alebo elektronické zariadenie ponúka na predaj v obchode, predajca viditeľne podľa podmienok a označenia stanovených vo výnose uvádza index opraviteľnosti poskytnutý výrobcom alebo dovozcom na navrhovanom zariadení alebo v jeho bezprostrednej blízkosti.

II. – Ak sa elektrické alebo elektronické zariadenie ponúka na predaj v rámci predaja na diaľku, predávajúci zobrazí index opraviteľnosti viditeľným spôsobom pri prezentácii zariadenia alebo v blízkosti ceny, a to podľa podmienok a označenia stanovených vo výnose.

III. – Predávajúci tiež sprístupňuje spotrebiteľom parametre, ktoré umožnili stanovenie indexu opraviteľnosti zariadenia, a to podľa formátu stanoveného vo výnose akýmkoľvek vhodným postupom.

„Článok 544-5. – Výrobcovia alebo dovozcovia sprístupňujú spotrebiteľovi index opraviteľnosti, ako aj parametre použité na jeho stanovenie, a to najmenej dva roky po uvedení poslednej jednotky modelu príslušného zariadenia na trh.

„Článok 544-6. –

I – Index opraviteľnosti sa vypočíta na základe týchto parametrov:

a) bodové hodnotenie na stupnici dvadsať týkajúce sa doby dostupnosti technickej dokumentácie týkajúcej sa poradenstva pri používaní a údržbe od výrobcov, opravárov a spotrebiteľov;

b) bodové hodnotenie na stupnici dvadsať týkajúce sa charakteru demontáže zariadenia: počet krokov demontáže pri jednoduchom prístupe k dielom, charakteristika potrebných nástrojov a upevňovacie systémy medzi náhradnými dielmi;

c) bodové hodnotenie na stupnici dvadsať týkajúce sa doby dostupnosti na trhu s náhradnými dielmi a doby dodania výrobcom, distribútorom náhradných dielov, opravárom a spotrebiteľom;

d) bodové hodnotenie na stupnici dvadsať týkajúce sa pomeru medzi predajnou cenou dielov od výrobcu alebo dovozcu a predajnou cenou zariadenia od výrobcu alebo dovozcu vypočítaného podľa podmienok ustanovených týmto výnosom.

e) bodové hodnotenie na stupnici dvadsať týkajúce sa kritérií špecifických pre príslušnú kategóriu zariadenia.

„II. – Index opraviteľnosti sa získa súčtom piatich získaných bodových hodnotení a potom vydelením tohto súčtu desiatimi, čoho výsledkom je súhrnné bodové hodnotenie na stupnici od 1 do 10.

 „III. – Výnosom ministra životného prostredia a ministra hospodárstva a financií sa pre každú kategóriu elektrických a elektronických zariadení špecifikujú všetky kritériá a čiastkové kritériá vrátane kritérií špecifických pre danú kategóriu, ako aj metódy výpočtu indexu.

Článok. 544-7. – Od 1. januára 2024 index životnosti pre určité kategórie zariadení doplní alebo nahradí index opraviteľnosti vrátane začlenenia nových kritérií, najmä spoľahlivosti a odolnosti zariadenia.

**Článok 2**

Ustanovenia tejto vyhlášky nadobúdajú účinnosť 1. januára 2021.

**Článok 3**

Vykonaním tejto vyhlášky, ktorá bude uverejnená v *Úradnom vestníku* Francúzskej republiky, sú poverení ministerka pre ekologickú transformáciu a minister hospodárstva a financií, každý v rozsahu svojich právomocí.

Dňa xx. xx. 2020

Za predsedu vlády:

Jean CASTEX

Ministerka pre ekologickú transformáciu

Barbara POMPILI

Minister hospodárstva a financií,

Bruno LE MAIRE